
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin
	
Tiranë më, 21 .07.2015						       		Dokument parlamentar

RAPORT
PËR
PROJEKTLIGJIN “PËR RATIFIKIMIN E MARRËVESHJES  SË HUASË, NDËRMJET REPUBLIKËS SË SHQIPËRISË, TË PËRFAQËSUAR NGA MINISTRIA E FINANCAVE (HUAMARRËSI) DHE KORPORATA ELEKTROENERGJETIKE SHQIPTARE, SH.A. (AGJENCIA ZBATUESE E PROJEKTIT), DHE KFW FRANKFURT AM MAIN (KFW), PËR SHUMËN 20 MILIONË EURO, PËR PROGRAMIN “ENERGJI UJORE DHE SIGURIA E DIGAVE NË KASKADËN E DRINIT”””

Komisioni për Veprimtaritë Prodhuese, Tregtinë dhe Mjedisin, shqyrtoi, në cilësinë e komisionit për dhënie mendimi, projektligjin “Për ratifikimin e marrëveshjes  së huasë, ndërmjet Republikës së Shqipërisë, të përfaqësuar nga Ministria e Financave (huamarrësi) dhe Korporata Elektroenergjetike Shqiptare, SH.A. (agjencia zbatuese e projektit), dhe KfW Frankfurt Am Main (kfw), për shumën 20 milionë euro, për programin “Energji ujore dhe siguria e digave në Kaskadën e Drinit”””në mbledhjen e datës 21.07.2015.
Qëllimi i projektligjit është ratifikimi i marrëveshjes së huasë, ndërmjet Republikës së Shqipërisë, të përfaqësuar nga Ministria e Financave dhe Korporata Elektroenergjetike Shqiptare, sh.a. (KESH), dhe KfW Frankfurt am Main, (KfW) për programin “Energji ujore dhe siguria e digave në Kaskadën e Drinit”.
Marrëveshja e huasë ndërmjet Republikës së Shqipërisë, të përfaqësuar nga Ministria e Financave dhe Korporata Elektroenergjetike Shqiptare, sh.a., dhe KfW Frankfurt am Main, për programin “Fuqia energjetike dhe siguria e digave në kaskadën e Drinit”, është miratuar, në parim, me vendimin nr.521, datë 15.6.2015, të Këshillit të Ministrave.
Nëpërmjet financimit  prej 20 000 000 (njëzet milionë) euro, të parashikuar në kuadër të programit të sigurisë së digave në kaskadën e Drinit,  synohet rehabilitimi i portave të shkarkimit dhe atyre të remontit në digat e HEC-it të Vaut të Dejës, instalimi i një porte të re remonti në digën Qyrsaq si një investim prioritar dhe i domosdoshëm për sigurinë e digave në kaskadën e lumit Drin, si dhe hartimi dhe zbatimi i projektit për ndërtimin e një qendre monitorimi të digave dhe hidrocentraleve të kaskadës së lumit Drin.
Programi përfshin tre komponentë:
· Qendrën e monitorimit të kaskadës së Drinit;
· Rehabilitimin e portave të shkarkimit në HEC-in e Vaut të Dejës; 
· Shërbime konsulence në zbatimin e Projektit.
 
Për zbatimin e kësaj marrëveshjeje ngarkohen Ministria e Financave, Ministria e Energjisë dhe Industrisë dhe Korporata Elektroenergjetike Shqiptare, sh.a. 
Zbatimi i projektit do të bëhet nga Ministria e Energjisë dhe Industrisë nëpërmjet Korporatës Elektroenergjetike Shqiptare, Sh.A., në cilësinë e “Agjencisë së Zbatimit të Projektit”, e cila është përgjegjëse për zbatimin e programit në tërësi. Huaja do t’i nënhuazohet agjensisë së zbatimit të projektit me të njëjtat terma dhe kushte si të marrëveshjes së huasë. 

